6.4.2022
SK
Úradný vestník Európskej únie
C 152/23
3.7.
Mnoho dobrovoľníkov v celej Európe sa zapája do činností, ktoré sú v súlade s dlhodobými projektmi Európskej komisie týkajúcimi sa EÚ (s mimoriadnym významom pre budúcnosť Európy, napríklad pokiaľ ide o očkovanie, digitalizáciu, otázky klímy, finančné reformy, diskusiu o jadrovej energii, reformy v oblasti práce a pod.).
Keďže občania musia získať faktické a nezaujaté informácie o kľúčových návrhoch inštitúcií EÚ, aby ich mohli podporiť, EHSV vyzýva Európsku komisiu, aby aktívne podporovala tie činnosti dobrovoľníkov, ktoré môžu pomôcť získať podporu občanov pre kľúčové projekty EÚ, a to aj znížením rizika falošných a neobjektívnych informácií.
3.8.
Zvýšenie paušálneho a jednorazového financovania projektov by malo umožniť uznanie príspevku dobrovoľníkov ako spolufinancovania grantov EÚ.
V praxi to však nefunguje dobre, pretože čas vynaložený na dobrovoľnícku činnosť nemožno vo všeobecnosti zahrnúť do účtovníctva organizácie.
Mnoho agentúr spravujúcich granty EÚ okrem toho požaduje, aby boli príjmy z platieb poskytnuté v plnej výške paušálnych a jednorazových platieb, čo je v rozpore so zámerom a duchom prístupu financovania ako metódy výpočtu.
EHSV v tejto súvislosti opakuje svoje požiadavky uvedené v stanoviskách prijatých v rokoch 2006 (11) a 2013 (12) a vyjadruje poľutovanie nad tým, že ešte neboli v plnej miere implementované.
EHSV poznamenáva, že programy financovania Rady Európy majú mechanizmus, ktorý zahŕňa dobrovoľnícky čas ako formu spolufinancovania ich grantov.
3.9.
EHSV rozhodne podporuje súťaž o Európske hlavné mesto dobrovoľníctva (13), ktorú začalo organizovať Centrum pre európske dobrovoľníctvo v roku 2013 ako súčasť odkazu Európskeho roka dobrovoľníckej práce 2011 a ktorá spája miestne politiky a postupy dobrovoľníctva s európskym kontextom a európskymi hodnotami a politickými rámcami.
EHSV požaduje, aby túto iniciatívu stimulovali a podporovali všetky inštitúcie EÚ, ale aby sa osobitne zamerala aj na nižšiu než vnútroštátnu úroveň ako spôsob, akým sa občania dostanú bližšie k tvorcom politík EÚ, a na preukázanie podpory činností založených na solidarite na úrovni EÚ a aktívnych občanov prispievajúcich k budúcnosti Európy.
EHSV žiada Európsku komisiu, aby aktívne podporovala šírenie osvedčených postupov vo verejných politikách, ktoré podporujú dobrovoľnícku činnosť na miestnej úrovni, pričom by sa mali osobitne využiť príklady z obcí, ktoré sa prihlásili do súťaže Európske hlavné mesto dobrovoľníctva a vyhrali.
4.
Trendy v dobrovoľníckej činnosti 4.1.
EHSV poukazuje na to, že prebiehajúce demografické zmeny budú mať v nasledujúcich rokoch vplyv na činnosť dobrovoľníkov.
4.1.1.
Európa má starnúcu populáciu a nižšiu pôrodnosť.
To znamená, že je k dispozícii viac kvalifikovaných dobrovoľníkov na dlhšie obdobie, ale aj viac starších ľudí, ktorí potrebujú podporu dobrovoľníkov, pretože žijú dlhšie.
S klesajúcou pôrodnosťou však môže vzniknúť nedostatok mladších ľudí, ktorí sa venujú dobrovoľníckej činnosti, a bude potrebných viac partnerských projektov pre dospelých a starších dobrovoľníkov.
4.1.2.
Európa má čoraz rozmanitejšiu a meniacu sa populáciu a na zabezpečenie sociálneho začlenenia bude potrebné urobiť viac.
Členské štáty nemôžu toto všetko financovať z verejných financií, a aj keď na to majú finančné prostriedky, nejde len o peniaze.
Na skutočné začlenenie je potrebný ľudskejší a solidárnejší prístup.
Sú na to potrební dobrovoľníci, ktorí konajú zo solidarity.
Väčšie úsilie je potrebné v boji proti osamelosti a pri poskytovaní podpory sociálnych služieb v prípade, že sú rodiny viac rozptýlené medzi krajinami a v rámci kontinentu.
EHSV sa domnieva, že verejné orgány na úrovni EÚ, členských štátov a na miestnej úrovni by na to mali byť pripravené a že tento proces musí zahŕňať vytvorenie priaznivých podmienok na rozšírenie dobrovoľníckych činností.
4.1.3.
V členských štátoch sa vyberie menej daní a znižujú sa verejné rozpočty, ale zároveň je vyšší dopyt po službách.
Väčšia nerovnosť a chudoba majú za následok väčšiu potrebu obyvateľstva, čo je však v kontraste so znížením financovania organizácií občianskej spoločnosti, ktoré by mohli – s podporou dobrovoľníkov – veľa urobiť na zlepšenie situácie jednotlivých občanov a rodín.
EHSV upozorňuje, že sa musí nastaviť lepšia rovnováha.
4.2.
EHSV zdôrazňuje, že prebiehajúce zmeny v životnom štýle a druhoch činností, ktoré prinášajú spoločenské uznanie, alebo potreba rozvíjať nové zručnosti, ktoré môžu byť profesionálne užitočné pre mladšie generácie, môžu mať za následok nesúlad medzi záujmom občanov o dobrovoľnícku činnosť a skutočnými príležitosťami na vykonávanie dobrovoľníckej činnosti, a že miera dobrovoľníckej činnosti sa môže napriek vysokej „ponuke a dopytu“ znížiť.
Tento jav je potrebné neprestajne monitorovať, aby v primeranom čase mohlo dôjsť k úpravám verejných politík.
(11) (12) (13)
SOC/243 – Dobrovoľná činnosť, jej úloha v európskej spoločnosti a jej vplyv (Ú. v.
EÚ C 325, 30.12.2006, s. 46).
ECO/343 – Štatistické nástroje na posudzovanie dobrovoľníckej činnosti (Ú. v.
EÚ C 170, 5.6.2014, s. 11).
European Volunteering Capital – CEV.